ભાષણ સાંભળવાની મઝા તો આપણાં વડાપ્રધાન શ્રી મનમોહનસિંહના ભાષણમાં ! હું કહું છું કે ‘મનમોહનસિંહને કોઈ દુશ્મન જ નથી. કારણ કે એ શું બોલે છે તે જ કોઈને સમજતું નથી. વળી તે હિંદીમાં બોલે છે કે ઈંગ્લિશમાં તે પણ સમજાતું નથી.’ એ એમની જાતે નીચું ડોકું કરીને બોલ્યે જાય છે. મને તો લાગે છે કે દુનિયામાં સૌથી બોરિંગ પ્રવચનો દરેક દેશની પાર્લામેન્ટમાં થતાં હશે. તેમ છતાં ઊંઘવા માટે પાર્લામેન્ટ નકામી. પુષ્કળ બૂમાબૂમ થતી હોય છે. આપણે ત્યાં તો વિરોધ પક્ષ વિરોધ કરવાનું નક્કી કરીને જ આવે અને ગાદી પર બેઠેલા પક્ષના પ્રધાન બીજા એમ.પી.ના માથામાં જાત જાતના આંકડા ફટકારે. એટલે એમ.પી. લોકોને ઊંઘ આવે ખરી ? મને લાગે છે કે એ ઊંઘ ઉડાવવા માટે જ આ સભ્યો બૂમો પાડતા હશે. અને ગાળા ગાળી કરતા હશે.